b'\n_START_ARTICLE_\nBiserica de lemn din Schela-Cornet\n_START_PARAGRAPH_\nBiserica de lemn din Schela-Cornetu, comuna Schela, jude\xc8\x9bul Gorj, a fost construit\xc4\x83 \xc3\xaen 1829. Are hramul \xe2\x80\x9eSf\xc3\xa2ntul Nicolae\xe2\x80\x9d (6 decembrie). Biserica nu se afl\xc4\x83 pe noua list\xc4\x83 a monumentelor istorice.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica dateaz\xc4\x83 din anul 1829, iar catagrafia din anul 1840 indica \xc8\x99i data sfin\xc8\x9birii, 5 decembrie, \xc3\xaen ajun de hram. Ctitorii au fost Dinu H\xc3\xa2r\xc8\x99, Dumitru Beuran, Barbu Balm\xc3\xa2\xc8\x99i \xc8\x99i Alex.Mo\xc8\x99il\xc4\x83._NEWLINE_Planul pere\xc8\x9bilor \xc3\xaenscrie o nav\xc4\x83 dreptunghiular\xc4\x83 (7,78m/5,40m), altarul fiind decro\xc8\x99at, poligonal, cu cinci laturi. Temelia, a\xc8\x99ezat\xc4\x83 \xc3\xaeni\xc8\x9bial direct pe p\xc4\x83m\xc3\xa2nt, a r\xc4\x83mas a\xc8\x99a doar pe latura nordic\xc4\x83, pe celelate laturi fiind ad\xc4\x83ugate pietre, datorit\xc4\x83 terenului alunecos al dealului pe care a fost ridicat\xc4\x83. Pe latura sudic\xc4\x83 \xc3\xaen\xc4\x83l\xc8\x9bimea stratului de piatr\xc4\x83 ajunge la 0,70 m._NEWLINE_Cadrele intr\xc4\x83rilor sunt sculptate; din soclu pornesc chenare \xc3\xaen dinte de lup \xc8\x99i \xc3\xaen dublu zig-zag. Acoperi\xc8\x99ul, ini\xc8\x9bial de \xc8\x99indril\xc4\x83, \xc3\xaen prezent din tabl\xc4\x83, cu pante mari, rotunjite pe vest \xc8\x99i est, a fost str\xc4\x83puns de o miniclopotni\xc8\x9b\xc4\x83 peste pronaos, posibil \xc3\xaen timpul renov\xc4\x83rii de la 1856. Spa\xc8\x9biul interior este acoperit printr-o bolt\xc4\x83 semicilindric\xc4\x83, comun\xc4\x83 navei._NEWLINE_Pictura altarului, cu Sfin\xc8\x9bii P\xc4\x83rin\xc8\x9bi \xc8\x99i Maria Platitera pe tron, str\xc4\x83juit\xc4\x83 de arhangheli (pe bolt\xc4\x83) dateaz\xc4\x83 de la 1829. Tot de atunci dateaz\xc4\x83 \xc8\x99i pictura t\xc3\xa2mplei cu icoane mari \xc3\xaemp\xc4\x83r\xc4\x83te\xc8\x99ti \xc8\x99i panouri decorate cu flori. Autorul picturii de la 1829 ar putea fi Constandin din B\xc4\x83le\xc8\x99ti._NEWLINE_\xc3\x8en timpul renov\xc4\x83rilor de la 1856, biserica a primit un surplus de pictur\xc4\x83, \xc3\xaentre care un tablou votiv al ctitorilor: \xe2\x80\x9eNicolae sin Barbu\xe2\x80\x9d \xc8\x99i \xe2\x80\x9eFloarea, so\xc8\x9bia sa\xe2\x80\x9d. Pictura exterioar\xc4\x83, de pe peretele vestic, realizat\xc4\x83 pe p\xc3\xa2nz\xc4\x83, este puternic deteriorat\xc4\x83.'